С характерния си глас тя е една от най-популярните блус рок и психеделик рок изпълнители. Става известна в края на 1960-те като основния вокалист на психеделичната-асид рок група Биг Брадър енд дъ Холдинг Къмпани, а после и със самостоятелната си работа с бек групите Козмик Блус Бенд и Фул Тилт Буги Бенд. Тя нашумява на Поп фестивала в Монтерей, и се превръща във водеща атракция на фестивала Удсток. Пласира пет сингъла, като други нейни популярни песни от четиригодишната ѝ кариера включват „Down On Me“, „Summertime“, „Piece Of My Heart“, „Ball 'n' Chain“, „Maybe“, „To Love Somebody“, „Kozmic Blues“, „Work Me, Lord“, „Cry Baby“, „Mercedes Benz“, както и единственият ѝ хит номер едно „Me And Bobby McGee“. Добре позната е с вокалните си умения, а почитателите ѝ определят сценичното ѝ присъствие като „наелектризиращо“. Когато е на върха на кариерата си, тя става известна като „Кралицата на психеделичния соул“; но за приятелите ѝ тя е просто Пърл ('перла'). Освен музикант, тя е художник, танцьорка и музикален аранжор. Списание Ролинг Стоун я поставя под номер 46 в класацията си „100-те най-велики творци за всички времена“ през 2004 г., както и под номер 28 на класацията „100-те най-велики певци на всички времена“. През 1995 влиза в Рокендрол зала на славата.